
RAPORT COMUN
asupra propunerii legislative pentru modificarea şi completarea Legea nr.128 din 12 iulie 1997 

privind Statutul personalului didactic, cu modificările şi completările ulterioare
(Pl-x. 547/2007)


1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Pl.x. 547/18 septembrie 2007, Comisia pentru învăţământ, ştiinţă, tineret şi sport şi Comisia pentru muncă şi protecţia socială au primit spre dezbatere şi avizare, în fond, propunerea legislativă pentru modificarea şi completarea Legea nr.128 din 12 iulie 1997 privind Statutul personalului didactic, cu modificările şi completările ulterioare (Pl-x. 547/24 septembrie 2007).

La întocmirea raportului, Comisiile au avut în vedere avizele primite de la Comisia pentru drepturile omului, culte şi problemele minorităţilor naţionale, Comisia pentru egalitatea de şanse pentru femei şi bărbaţi, avizul Consiliului Legislativ şi Punctul de vedere al Guvernului.
Propunerea legislativă are ca obiect de reglementare acordarea unor stimulente financiare pentru profesorii care predau limba şi literatura română în unităţile de învăţământ din localităţile în care cetăţenii de etnie română sunt minoritari, inclusiv pentru cei care predau în anul pregătitor din învăţământul preşcolar.

2. În raport de obiectul şi conţinutul său, propunerea legislativă face parte din categoria legilor organice, caracter împrumutat de la legea de bază asupra căreia se intervine legislativ, potrivit prevederilor art. 73 din Constituţia României, republicată.


3. La lucrările comune ale Comisiilor au fost prezenţi: din partea Comisiei pentru învăţământ, ştiinţă, tineret şi sport 21 deputaţi, din totalul de 25 membri ai Comisiei, iar din partea Comisiei pentru muncă şi protecţie socială 16 deputaţi din totalul de 18 membrii ai Comisiei. 

La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: dna Megdonia Păunescu - director – Ministerul Educaţiei, Cercetării şi Tineretului.

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (9) din Regulamentul Camerei Deputaţilor, republicat, Camera Deputaţilor este Cameră decizională.
În urma dezbaterii, în şedinţa din 09 octombrie 2007, Comisiile propun Plenului Camerei Deputaţilor, cu 15 voturi pentru, 1 vot împotrivă şi 4 abţineri, respingerea propunerii legislative, din următoarele motive:



- sporul este consistent, fără a răspunde unei munci suplimentare corespunzătoare;


- propunerea are anumite neclarităţi în exprimare, inclusiv legate de modul de atribuire a sporului salarial (lunar sau anual) şi de modul de calcul, ştiut fiind faptul că salariul mediu brut pe economie variază de la lună la lună, fiind o valoare rezultată din media valorilor colectate prin raportări statistice de către Institutul Naţional de Statistic.

